Príloha č. 1

Ďalšie uznesenia vlády k plneniu ktorých nedošlo v dôsledku zmeny pôvodných uznesení, resp. neschválenia použitia majetku FNM SR vládou SR. 

1.)	Uznesenia vlády SR číslo 525 z 13. júla 2001 a číslo 790 z 30. augusta 2001 k návrhu štátneho rozpočtu na rok 2002. Uvedeným uzneseniami vláda SR odporučila prezidentovi prezídia vyčleniť v roku 2002 okrem iných aj finančné prostriedky pre Železničnú osobnú dopravu v celkovej výške 4.400 mil. Sk. Táto čiastka bola znížená uzneseniami číslo 815 zo dňa 17. júla 2002 a uznesením č. 1092 zo dňa 25. septembra 2002 na celkový objem 2.915 mil. Sk, ktorý FNM SR v zmysle uzatvorenej zmluvy uhradil. 
2.)	Uzneseniami, uvedenými vo bode 1.) vláda SR odporučila vyčleniť časť zdrojov z privatizácie v roku 2002 na riešenie starých dlhov v životnom prostredí v objeme 2.000 mil. Sk. FNM SR pri príprave doplnku č. 1 k návrhu na použitie majetku FNM SR v roku 2002 vzhľadom na výšku očakávaných príjmov v uvedenom období, navrhol zrušenie, resp. prolongovanie  do roku 2003 niektorých uznesení vlády SR, medzi inými aj čiastku 2.000 mil. Sk pre Ministerstvo životného prostredia SR. Vláda SR aj Národná rada SR schválila predložený návrh a pri rozdeľovaní výnosov z privatizácie SPP, a.s. (uznesenie 446/02) s touto úhradou už nepočítala. Nakoľko ani uznesenie vlády SR číslo 1231 zo dňa 13. novembra 2002 k návrhu štátneho rozpočtu na rok 2003 s použitím majetku FNM SR  v roku 2003 nepočíta, FNM SR ju nezaradil do svojho návrhu na použitie majetku FNM SR v roku 2003, ktorý už schválila Národná rada SR. 
3.)	Predseda Združenia miest a obcí Slovenska sa obrátil FNM SR so žiadosťou o pomoc pri finančnom zabezpečení 90 mil. Sk pre Ministerstvo školstva SR na rozvojové programy základných a stredných škôl, schválené pre rok 2001 uznesením vlády SR č. 805 zo dňa 9.októbra 2000. Citované uznesenie odporúčalo prezidentovi Prezídia FNM SR v bode F. zapracovať do návrhu rozpočtu FNM SR na rok 2001 okrem iného aj výdavky na oddĺženie, reformy a rozvojové projekty v sume 6,225 mld. Sk. Uznesenie nezaväzovalo FNM SR k poukázaniu uvedených finančných prostriedkov nakoľko neobsahovalo schválenie použitia majetku FNM SR. Bolo len podkladom pre vypracovanie návrhu na použitie majetku FNM SR v roku 2001 podľa § 28 ods. 3 písm. b) zákona. Vláda SR následne prijatými uzneseniami počas roku 2001 v plnej výške vyčerpala schválený objem finančných prostriedkov na oddĺženie a rozvojové projekty v inej štruktúre. V prospech Ministerstva školstva SR prijala vláda SR v roku 2001 iba uznesenie č. 1219 zo dňa 19.12.2001, ktorým schválila použitie majetku FNM SR vo výške 10 mil. Sk na výstavbu Základnej školy na sídlisku Luník IX. Žiadne ďalšie uznesenie týkajúce sa použitia majetku FNM SR pre Ministerstvo školstva SR v roku 2001 neevidujeme. 
4.)	Na uznesenie vlády SR číslo 805/00 sa tiež odvoláva Ministerstvo životného prostredia vo svojej žiadosti na poskytnutie finančných prostriedkov v objeme 140 mil. Sk na zabezpečenie protipovodňového varovného informačného systému. Rovnako ako v bode 3.) tejto prílohy môžeme zhodne konštatovať, že uvedeným uznesením nebolo schválené použitie majetku. 
5.)	Uznesenie číslo 502/2001 na ktoré sa odvoláva Ministerstvo zdravotníctva sa opieralo o uznesenie č. 485/99 ktorým vláda SR uložila ministrovi zdravotníctva SR aby rokoval v spolupráci s ministerkou financií SR s FNM SR o príspevku v čiastke 2,5 mld. Sk na oddĺženie zdravotných poisťovní v roku 2000 z výnosov z privatizácie z roku 2000. Vláda SR však nikdy neschválila použitie majetku FNM SR v uvedenom objeme a preto FNM SR nikdy nevznikol záväzok z uvedených uznesení vlády SR teda FNM SR nemal právny titul na úhradu uvedených finančných prostriedkov. Ministerstvo zdravotníctva SR v roku 2002 zaslalo FNM SR na pripomienkové konanie materiál na poskytnutie a uvoľnenie finančných prostriedkov v objeme 900 mil. Sk z FNM SR podľa § 28 ods. 3 písm. b) zákona v súvislosti s plnením uznesenia vlády SR číslo 502/2001. FNM SR predložil Ministerstvu zdravotníctva SR celú genézu prijatých uznesení vlády SR s podrobným výkladom o ich plnení. FNM SR nie je známe či uvedený materiál bol prerokovaný vládou SR nakoľko mu nebolo doručené uznesenie, ktorým by vláda SR schválila použitie majetku FNM SR v požadovanom objeme. V roku 2003 FNM SR počíta s uvoľnením 3.435 mil. Sk pre Ministerstvo zdravotníctva SR v zmysle uznesenia vlády SR číslo 1231 zo dňa 13. novembra 2002 k návrhu štátneho rozpočtu na rok 2003.